Ge João Paulo le mosadi wa gagwe Noemi ba be ba bolela kamoo ba kganyogago go hlankela moo go bego go nyakega thušo e kgolo, ba ile ba nyamišwa ke batho ba mmalwa. Ba bangwe ka phuthegong ba be ba re: “Le ka feleletša le se na tšhelete ge e ba le hudugela torotswaneng.” Ba bangwe ba be ba re: “Le hudugela’ng? Go sa na le modiro o mogolo ka mo phuthegong ya gabo rena.” João Paulo o re: “Go be go le boima go hlokomologa dikeletšo tše bjalo tšeo di bego di bolelwa ka morero o mobotse eupša ge e le gabotse e le tšeo di re fetšago matla.” Lega go le bjalo, lehono ka morago ga go hlankela ka nywaga e mentši tikologong yeo go bego go nyakega bagoeledi ba oketšegilego, João Paulo le Noemi ba thabišwa ke gore ba ile ba kgomarela phetho ya bona ya gore ba katološe bodiredi bja bona. João Paulo o hlalosa gore: “Go tloga nakong ya ge nna le mosadi wa ka re le mo, ga se ra ka ra hlaelelwa ke selo. Le gona ge e le mabapi le dilo tšeo e tlogago e le tše bohlokwa, re na le tšona ka boati go feta peleng.” Noemi o oketša ka gore: “Ga re itsholele seo re se dirilego.”